Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 208/14/4406	Topoľčany, 12.3.2015
EEČ : 2-35-3-2015

U Z N E S E N I E

Trestná vec:	obvinená XXXXX 
Zločin:	Týranie blízkej osoby a zverenej osoby podľa § 208 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Topoľčany
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od druhého týždňa mesiaca január 2014 do 17.2.2014 v obci XXXXX, na ul. XXXXX, ako matka, viackrát fyzicky napadla maloletého syna P.B., nar. XXXXX tým spôsobom, že ho opakovane silno triasla a udrela mu hlavu o tvrdý tupý predmet, čím mu spôsobila pomliaždenie hlavy, pomliaždenie mozgu a početné zakrvácania do mozgu na viacerých miestach, ktoré vznikli v rôznych časových štádiách nárazom mozgu o skelet lebky, následkom čoho dieťa dostalo epileptické záchvaty a bolo hospitalizované dňa 18.2.2014 na špecializovanej Klinike detskej neurológie v Bratislave s diagnózou, že záchvaty sú trvalé a budú sa opakovať, čím mu spôsobila fyzické a psychické utrpenie a vážnu poruchu zdravia s doživotnými trvalými následkami

lebo obvinený nebol v čase činu pre nepríčetnosť trestne zodpovedný

Odôvodnenie:
Vyšetrovateľka PZ OR PZ OKP   Topoľčanoch uznesením pod ČVS: ORP-83/VYS-TO-2014 zo dňa 12.3.2014 podľa § 199 odsek 1 Tr. poriadku začala trestné stíhanie vo prečinu ublíženia na zdraví podľa § 157 odsek 1, odsek 2 písm. b) Tr. zákona a na základe výsledkov vyšetrovania pre tento skutok už právne posúdený ako zločin týrania blízkej osoby a zverenej osoby  podľa § 208 odsek 1 písm. a), odsek 2 písmeno a) Trestného zákona a uznesením pod tým istým ČVS zo dňa 16.9.2014 podľa § 206 ods. 1 Tr. por. vzniesla obvinenie XXXXX a to na skutkovom základe uznesenia.  	
          V priebehu prípravného konania bolo vykonané dokazovanie, ktorým bol spoľahlivo zistený skutkový stav veci a na základe ktorého je možné konštatovať, že skutok sa stal, tento je trestným činom- zločinom a že sa ho dopustila práve obvinená XXXXX.
           V tejto súvislosti je potrebné poukázať na výpovede  svedkov XXXXX, XXXXX, XXXXX, XXXXX, XXXXX, ktorý poukázali na skutočnosť, že obvinená bývala s maloletým v mieste bydliska aj sama, starostlivosť o syna párkrát aj odmietala, keď nemala lieky bola agresívna a panovačná a postúpila psychiatrické liečenie vo Veľkom Záluží.
          Skutok je zadokumentovaný aj dôkazmi listinného charakteru, znaleckými posudkami, pričom najmä zo záverov znaleckého posudku z odboru zdravotníctva a farmácie, odvetvie pediatria, neurológia vypracovaného znalcom XXXXX je možné konštatovať, že u maloletého P.B., nar. XXXXX sa zo súdno - lekárskeho hľadiska jednoznačne jedná o syndróm týraného dieťaťa.

 	Na základe príkazu na vyšetrenie duševného stavu Okresného súdu v Topoľčanoch sp. zn. 1Tp/219/2014 zo dňa 9.10.2014, uznesením vyšetrovateľky PZ OR PZ Odbor kriminálnej polície XXXXX ČVS: ORP-83/VYS-TO-2014 zo dňa 13.10.2014 boli podľa § 142 ods. 1 Tr. por., pribratí do konania znalci z odboru zdravotníctvo, odvetvie psychiatria XXXXX, znalec z odboru zdravotníctvo a farmácia, odvetvie psychiatria a XXXXX, znalec z odboru zdravotníctvo a farmácia, odvetvie psychiatria, za účelom skúmania duševného  stavu obvinenej XXXXX. Zo záverov znaleckého posudku  vyplýva, že obvinená v čase spáchania činu trpela prechodnou krátkodobou duševnou chorobou - cirkumpartálna postpartálna psychóza, ktorá spôsobila u nej vymiznutie rozpoznávacích a ovládacích schopností. V čase spáchania trestnej činnosti nemohla a nevedela rozpoznať protiprávnosť svojho konania a rovnako jej schopnosť toto svoje konanie ovládať, bola v čase spáchania trestnej činnosti vymiznutá. Obvinená v súčasnosti netrpí žiadnou duševnou chorobou v zmysle choromyseľnosti. Jedná sa u nej o emočne instabilnú poruchu osobnosti a mentálny deficit v pásme podpriemeru a jej pobyt na slobode nie je v súčasnosti pre spoločnosť nebezpečný z psychiatrického hľadiska. Znalci odporúčajú nariadenie ochranného psychiatrického liečenia ambulantnou formou.  
	Na základe záverov vyššie uvedeného znaleckého posudku je možné konštatovať, že obvinená XXXXX bola v čase trestnej činnosti nepríčetná a z týchto dôvodov nie je trestne zodpovedná za svoje konanie.
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa	§ 215 odsek 1 písmeno e/ Trestného poriadku   prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	S poukazom na uvedené skutočnosti a citované zákonné ustanovenia som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Monika Janjicová
prokurátorka